CELEX: 52019PC0262
Language: da
Date: 2019-06-03
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Verdenstoldorganisationen for så vidt angår en rekommandation i henhold til artikel 16 i HS-konventionen om ændring af det harmoniserede system

EUROPA-KOMMISSIONEN
            Bruxelles, den 3.6.2019
            COM(2019) 262 final
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Verdenstoldorganisationen for så vidt angår en rekommandation i henhold til artikel 16 i HS-konventionen om ændring af det harmoniserede system
            
               
         
         
            
               BEGRUNDELSE
            
            
               1.
                     Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne i Rådet for Verdenstoldorganisationen i forbindelse med den påtænkte vedtagelse af et udkast til rekommandation om ændring af det harmoniserede systems (HS) nomenklatur.
            
            
               2.
                     Baggrund for forslaget
            
            
               2.1.
                     Den internationale konvention om det harmoniserede varebeskrivelses- og varenomenklatursystem
            
            
               Formålet med den internationale konvention om det harmoniserede varebeskrivelses- og varenomenklatursystem (i det følgende benævnt "aftalen") er at lette den internationale handel og indsamlingen, sammenligningen og analysen af statistikker, navnlig om international handel. Den omfatter som et bilag HS-nomenklaturen, som er et internationalt harmoniseret system, der gør det muligt for de deltagende lande at tarifere varer på et fælles grundlag til toldformål. HS-nomenklaturen indeholder navnlig beskrivelser af varerne i form af positioner og underpositioner og de tilhørende numeriske koder baseret på et 6-cifret kodesystem. HS-nomenklaturen revideres hvert femte år
                  1
               . Den anvendes af mere end 190 forvaltninger på verdensplan; derfor tariferes mere end 98 % af alle varer, der handles i verden, i henhold til nomenklaturen. 
            
            
               Aftalen trådte i kraft den 1. januar 1988.
            
            
               Den Europæiske Union og alle medlemsstater er parter i aftalen
                  2
               .
            
            
               2.2.
                     Verdenstoldorganisationen (WCO)
            
            
               Verdenstoldorganisationen (WCO), der blev oprettet i 1952 som Toldsamarbejdsrådet, er et uafhængigt mellemstatsligt organ, som har til opgave at arbejde for, at toldadministrationerne forbedres og gøres mere effektive. WCO tilbyder sine medlemmer en række konventioner og andre internationale instrumenter samt teknisk bistand og uddannelse. WCO repræsenterer i dag 182 toldadministrationer i hele verden.
            
            
               WCO's styrende organ er WCO-rådet, som til udførelsen af sine opgaver får bistand fra et kompetent og sagkyndigt sekretariat og en række tekniske og rådgivende udvalg. 
            
            
               Det tekniske udvalg i WCO, som har ansvaret for det forberedende arbejde i forbindelse med aftalen, er HS-udvalget. HS-udvalgets vigtigste opgaver er:
            
            
               ·at sikre en ensartet fortolkning og anvendelse af retsakterne under det harmoniserede system, bl.a. ved at bilægge tvister mellem kontraherende parter, og dermed lette samhandelen 
            
            
               ·at foreslå ændringer og opdateringer af det harmoniserede system for at afspejle den teknologiske udvikling og ændringerne i handelsmønstrene samt andre behov hos brugerne af det harmoniserede system 
            
            
               ·at fremme en udbredt anvendelse af det harmoniserede system og undersøge generelle og politiske spørgsmål i forbindelse hermed.
            
            
               WCO-rådet gennemgår de forslag til ændringer af aftalen, der er udarbejdet af HS-udvalget, og kan eventuelt anbefale dem til de kontraherende parter. Ændringer, der anbefales af WCO-rådet, anses for at være godkendt, hvis ingen af de kontraherende parter gør indsigelse inden for en periode på seks måneder, efter at de er blevet underrettet.
            
            
               De holdninger, som Unionen skal indtage i WCO vedrørende HS, koordineres med medlemsstaterne. Unionen og dens medlemsstater har tilsammen kun én stemme i WCO-rådet.
            
            
               2.3.
                     WCO-rådets påtænkte retsakt
            
            
               På sit 133. og 134. møde (27.-29. juni 2019) vil WCO-rådet vedtage en rekommandation i henhold til artikel 16 i HS-konventionen om ændringer af HS-nomenklaturen ("den påtænkte retsakt"). Den reviderede HS-nomenklatur træder i kraft i 2022.
            
         
         
            
               Rekommandationen blev udarbejdet på HS-udvalgets 63. møde den 19.-29. marts 2019. 
            
            
               Udkastet til rekommandation indeholder 355 sæt ændringer til HS-nomenklaturen, som skal afspejle udviklingen i handelsmønstrene, udviklingen af nye teknologier og behovet for at modernisere eller tilpasse nomenklaturen til forholdene. De foreslåede ændringer har til formål at:
            
            
               –forenkle nomenklaturen ved at slette positioner og underpositioner med et lavt handelsniveau og således sørge for, at HS er ajourført og i overensstemmelse med produktudviklingen
            
            
               –lette tariferingen i overensstemmelse med gældende internationale standarder eller ved at tage nye produkter eller udviklingen inden for produkters sammensætning i betragtning (celleterapiprodukter, 3D-printere, fladskærme, yoghurt, insektbaserede fødevarer, jomfruolivenolie, nye tobaksprodukter, droner, halvledere, transducere osv.)
            
            
               –bedre tilpasse den franske og den engelske version af nomenklaturen for at sikre ensartet anvendelse og afhjælpe eksisterende eller potentielle forskelle i tariferingen
            
            
               –styrke bekæmpelsen af svig og ulovlig handel og beskyttelsen af sundhed og miljø ved at oprette positioner og underpositioner på forskellige områder (syntetiske diamanter, kemikalier, kulturgenstande, fentanyl, affald osv.).
            
            
               Forslagene blev fremlagt af internationale organisationer (Kimberleyprocessen, De Forenede Nationers Fødevare- og Landbrugsorganisation, Basel- og Rotterdamkonventionerne, Det Internationale Olivenråd m.fl.), kontraherende parter og WCO's sekretariat. Blandt ændringerne findes adskillige forslag fremlagt af EU (lys- og varmefølsomme plader, laminerede stoffer, oppustelige både, elektroniske tekstiler, glasfiber, 3D-printere, varmebestandige, keramiske materialer, smedemaskiner, yoghurt, bemærkning 3 til kapitel 27, bøjelige blyanter m.m.).
            
            
               Udkastet til rekommandation er vedlagt som bilag R til rapporten fra HS-udvalgets 63. møde i marts 2019 (dokument NC2626B1b-HSC/63 fra marts 2019).
            
            
               3.
                     Den holdning, der skal indtages på Unionens vegne
            
            
               Formålet med den foreslåede holdning er at udtrykke støtte til udkastet til rekommandation om ændring af HS-nomenklaturen.
            
            
               Det er vigtigt for EU, at en sådan rekommandation bliver vedtaget, da den har til formål at ajourføre og modernisere HS-nomenklaturen og forenkle og lette tariferingen af produkter. Det er ligeledes vigtigt at bemærke, at EU i høj grad har bidraget til denne modernisering ved at fremlægge en stor del af forslagene i denne gennemgangscyklus.
            
            
               Der er løbende foretaget høringer af medlemsstaterne inden for rammerne af både Toldekspertgruppen HS/Koordinering med WCO og Rådet samt, hvor det har været nødvendigt, Kommissionens tjenestegrene.
            
            
               For så vidt angår ændringen vedrørende nye tobaksprodukter blev Unionens holdning fastsat ved Rådets afgørelse
                  3
                før ovennævnte møde i HS-udvalget. Da Rådets afgørelse afveg fra Kommissionens forslag, fremsatte Kommissionen en erklæring
                  4
               , hvor den mindede om det arbejde, der i øjeblikket pågår inden for rammerne af WHO's rammekonvention om tobakskontrol, bl.a. med hensyn til arten af de emissioner, der produceres af nye kategorier af tobaksvarer, og om at resultaterne bør tages op på et senere tidspunkt, hvis der foreligger nye beviser med relevans for vurderingen af sådanne produkters objektive karakteristika og egenskaber til toldformål.
            
            
               Den foreslåede holdning er derfor som følger:
            
            
               –Unionen bør støtte vedtagelsen af rekommandationen.
            
            
               –Hvis det bliver aktuelt, bør Unionen støtte yderligere redaktionelle ændringer foreslået af WCO's sekretariat.
            
            
               Den foreslåede EU-holdning er i overensstemmelse med den fastlagte toldpolitik og Den Europæiske Unions Domstols retspraksis om at tarifere varer ved import efter deres objektive karakteristika og egenskaber. 
            
            
               Den foreslåede holdning er nødvendig, for at EU kan udtrykke en holdning i WCO-rådet. 
            
            
               4.
                     Retsgrundlag
            
            
               4.1.1.
                     Principper
            
         
         
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  5
               .
            
            
               Derfor er artikel 218, stk. 9, i TEUF det proceduremæssige retsgrundlag for forslaget til afgørelse om den holdning, der skal indtages på Unionens vegne og vedrørende den påtænkte retsakt.
            
            
               4.1.2.
                     Anvendelse på den foreliggende sag
            
            
               WCO-rådet er et organ, der er nedsat ved en aftale, nemlig konventionen om oprettelse af et toldsamarbejdsråd af 15. december 1950. Det er det organ, der i henhold til den internationale konvention om det harmoniserede varebeskrivelses- og varenomenklatursystem har ansvaret for at udfærdige rekommandationer til de kontraherende parter om ændring af denne konvention.
            
            
               WCO-rådet forventes på sit møde i juni at anbefale de kontraherende parter i HS en ændring af bilaget til nævnte konvention (HS-nomenklaturen), som anses for at være godkendt ved udløbet af en frist på seks måneder, medmindre en kontraherende part gør indsigelse. Godkendte ændringer er bindende i henhold til international ret for alle kontraherende parter, når de er trådt i kraft, og hver enkelt kontraherende parts toldnomenklatur eller statistiske nomenklatur skal bringes i overensstemmelse med det ændrede harmoniserede system. Når rekommandationen er godkendt, skal den følgelig indarbejdes i EU-lovgivningen, dvs. bilag 1 til Rådets forordning (EØF) nr. 2658/87 om told- og statistiknomenklaturen og Den Fælles Toldtarif. Dette skyldes, at det i artikel 2, litra a), i nævnte forordning er fastsat, at "Den kombinerede nomenklatur omfatter: a) det harmoniserede systems nomenklatur". 
            
            
               Den påtænkte retsakt hverken supplerer eller ændrer aftalens institutionelle ramme.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.
                     Materielt retsgrundlag
            
            
               4.2.1.
                     Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have ét materielt retsgrundlag, nemlig det, som det primære eller fremherskende formål eller led tilsiger.
            
            
               4.2.2.
                     Anvendelse på den foreliggende sag
            
            
               Da det primære formål med og indholdet af den påtænkte retsakt vedrører toldunionen, er det materielle retsgrundlag for den foreslåede afgørelse artikel 28, stk. 1, i TEUF.
            
            
               4.3. Konklusion
            
            
               Retsgrundlaget for forslaget til afgørelse bør være artikel 28, stk. 1, i TEUF sammenholdt med artikel 218, stk. 9, i TEUF.
            
            
               5.
                     Virkninger for budgettet 
            
            
               Forslaget har ingen virkninger for Den Europæiske Unions budget. 
            
            
               6.
                     Offentliggørelse af den påtænkte retsakt
            
            
               Ingen
            
            
               
         
         
            
               2019/XXX (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Verdenstoldorganisationen for så vidt angår en rekommandation i henhold til artikel 16 i HS-konventionen om ændring af det harmoniserede system
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 28, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)
                     Den internationale konvention om det harmoniserede varebeskrivelses- og varenomenklatursystem (i det følgende benævnt "aftalen") blev indgået af Unionen ved Rådets afgørelse 87/369
                  6
                og trådte i kraft den 1. januar 1988. 
            
            
               (2)
                     I henhold til aftalens artikel 7 kan udvalget for det harmoniserede system udarbejde WCO-rådets forslag til ændringer af HS-nomenklaturen. I henhold til artikel 16 i aftalen kan WCO-rådet foreslå de kontraherende parter den pågældende ændring. 
            
            
               (3)
                     Det forventes, at WCO-rådet på sine møder i juni vil vedtage en rekommandation til de kontraherende parter om en ændring af HS-nomenklaturen. En sådan rekommandation vedtages på grundlag af et forslag, der er udarbejdet af udvalget for det harmoniserede system og færdiggjort på udvalgets 63. møde den 19.-29. marts 2019. Den træder i kraft den 1. januar 2022.
            
            
               (4)
                     Det er yderst vigtigt, at HS-nomenklaturen er ajourført og i overensstemmelse med udviklingen af handelsmønstre og nye teknologier, og at den for så vidt muligt afspejler brugernes behov. Den foreslåede rekommandation indeholder adskillige sæt ændringer, der tager højde for behovet for at modernisere eller tilpasse nomenklaturen til forholdene. 
            
            
               (5)
                     Eftersom rekommandationen om en ændring skal vedtages af WCO-rådet, er det hensigtsmæssigt at fastlægge den holdning, som skal indtages på Unionens vegne, da rekommandationen, når den er godkendt i henhold til aftalens artikel 16, vil være bindende for Unionen og dermed vil kunne få afgørende indflydelse på indholdet af EU-retten, navnlig bilag I til Rådets forordning (EØF) nr. 2658/87
                  7
               .
            
            
               (6)
                     Allerede forud for det 63. møde i udvalget for det harmoniserede system
                  8
                havde EU delvist fastsat den holdning, som skal indtages i Verdenstoldorganisationen.
            
            
               (7)
                     Det er hensigtsmæssigt at støtte udkastet til ændring af HS-nomenklaturen og eventuelle mindre redaktionelle ændringer, der måtte være nødvendige —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Den Europæiske Unions vegne på WCO-rådets møder i juni 2019, er at støtte udkastet til rekommandation om ændring af det harmoniserede system i henhold til artikel 16 i HS-konventionen, jf. bilag R til dokument NC2626B1b (rapport HSC/63 fra marts 2019).
            
            
               Unionens repræsentanter kan godkende mindre redaktionelle ændringer til udkastet til rekommandation i henhold til artikel 16 i HS-konventionen på baggrund af udviklingen under de kommende møder i WCO-rådet, høringer af medlemsstaterne eller koordineringsmøder på stedet uden yderligere afgørelse truffet af Rådet. 
            
            
               Artikel 2
            
         
         
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
                  På Rådets vegne
            
            
                  Formand 
            
         
         
            
                  
                     (1)
                  
                        HS-nomenklaturen er siden sin indførelse i 1988 blevet revideret fem gange. Disse revisioner trådte i kraft i 1996, 2002, 2007, 2012 og 2017.
               
               
                  
                     (2)
                  
                        Rådets afgørelse 87/369/EØF af 7. april 1987 om indgåelse af den internationale konvention om det harmoniserede varebeskrivelses- og varenomenklatursystem, samt af ændringsprotokollen hertil (EFT L 198 af 20.7.1987, s. 1).
               
               
                  
                     (3)
                  
                        ST 7138 2019 INIT, Rådets afgørelse om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system.
               
               
                  
                     (4)
                  
                        ST 7208 2019 ADD 1, Rådets afgørelse om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system – Vedtagelse – Erklæring fra Kommissionen.
               
               
                  
                     (5)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (6)
                  
                        Rådets afgørelse 87/369/EØF af 7. april 1987 om indgåelse af den internationale konvention om det harmoniserede varebeskrivelses- og varenomenklatursystem, samt af ændringsprotokollen hertil (EFT L 198 af 20.7.1987, s. 1).
               
               
                  
                     (7)
                  
                        Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987).
               
               
                  
                     (8)
                  
                        ST 7138 2019 INIT, Rådets afgørelse om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system, ST 7208 2019 ADD 1, Rådets afgørelse om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system – Vedtagelse – Erklæring fra Kommissionen.